III. OŠ Varaždin

Trg Ivana Perkovca 35

42 000 Varaždin

# Kriteriji vrednovanja matematike

# Elementi vrednovanja naučenog (brojačano vrednovanje)

|  |  |  |
| --- | --- | --- |
| **1. Usvojenost znanja i vještina:** | **2. Matematička komunikacija:** | **3. Rješavanje problema:** |
| * opisuje matematičke pojmove * odabire pogodne i matematički ispravne procedure te ih provodi * provjerava ispravnost matematičkih postupaka i utvrđuje smislenost rezultata * upotrebljava i povezuje matematičke koncepte. | * koristi se odgovarajućim matematičkim jezikom (standardni matematički simboli, zapisi i terminologija) pri usmenome i pisanom izražavanju * koristi se odgovarajućim matematičkim prikazima za predstavljanje podataka * prelazi između različitih matematičkih prikaza * svoje razmišljanje iznosi cjelovitim, suvislim i sažetim matematičkim rečenicama * postavlja pitanja i odgovara na pitanja koja nadilaze opseg izvorno postavljenoga pitanja * organizira informacije u logičku strukturu * primjereno se koristi tehnologijom | * prepoznaje relevantne elemente problema i naslućuje metode rješavanja * uspješno primjenjuje odabranu matematičku metodu pri rješavanju problema * modelira matematičkim zakonitostima problemske situacije uz raspravu * ispravno rješava probleme u različitim kontekstima * provjerava ispravnost matematičkih postupaka i utvrđuje smislenost rješenja problema * generalizira rješenje |

Vrednovanje naučenoga rezultira brojčanom ocjenom, a usvojenost ishoda provjerava se **usmenim ispitivanjem, pismenim provjerama ili matematičkim/interdisciplinarnim projektima**. U jednoj provjeri moguće je ocijeniti više elemenata vrednovanja.

**Usmeno ispitivanje** može se provoditi na svakom satu bez prethodne najave.

**Pismene provjere znanja** se provode prema okvirnom vremeniku i učenicima se uvijek najavljuju.

0% - 40 % = NEDOVOLJAN

41% - 60% = DOVOLJAN

61% - 75% =DOBAR

76% - 89% = VRLO DOBAR

90% - 100% = ODLIČAN

Negativnu ocjenu iz pojedine cjeline učenik treba ispraviti : usmeno ili pismeno, prema dogovoru s učiteljem.

Ocjena iz cjeline se smatra pozitivnom, ako je bar jedan element te cjeline ocijenjen pozitivno.

**Matematički/interdisciplinarni projekti** također se mogu brojčano ocjeniti prema unaprijed utvrđenim i dogovorenim kriterijima s učenicima.

# Vrednovanje za učenje i vrednovanje kao učenje (opisno vrednovanje/praćenje)

Vrednovanje za učenje i vrednovanje kao učenje provodi se prikupljanjem podataka o učenikovu radu i postignućima (ciljana pitanja, rad u skupini, domaće zadaće, kratke pisane provjere, prezentacije...) i kritičkim osvrtom učenika i učitelja na proces učenja i poučavanja. Učenika se skupnim raspravama na satu i individualnim konzultacijama potiče na samovrednovanje postignuća i planiranje učenja. Ti oblici vrednovanja iskazuju se opisno i služe kao jasna povratna informacija učeniku i roditelju o razini usvojenosti ishoda u odnosu na očekivanja.

Svakodnevna provjera domaćih zadaća (točnost, urednost, razumijevanje – učenik treba znati obrazložiti zadatak iz zadaće u pismenom/usmenom obliku). Ako učenik ne napiše zadaću u rubriku praćenja upisuje mu se datum.

# Zaključna ocjena

**Zaključna ocjena na kraju godine ne proizlazi iz aritmetičke sredine upisanih brojčanih ocjena** već se u obzir se uzimaju i bilješke vođene tijekom nastavne godine. Zaključna ocjena se mora temeljiti na usvojenosti odgojno-obrazovnih ishoda koji se potkrepljuju mnogim relevantnim podatcima (dobivenima različitim metodama vrednovanja u okviru pristupa vrednovanja naučenoga, ali i vrednovanja za učenje i kao učenje).

Učeniku koji nije usvojio očekivane odgojno-obrazovne ishode iz svih nastavnih cjelina te na kraju nastavne godine ima ocjenu nedovoljan(1) organizirati će se dopunski rad (ako ima zaključnu ocjenu nedovoljan iz manje od 3 predmeta).

Ako učenik tijekom dopunskog rada ne ostvari očekivane ishode biti će upućen na popravni ispit.

Ako učenik i nakon popravnih ispita ne usvoji očekivane ishode uputit će se na ponavljanje razreda.

Učenici i roditelji će biti upoznati s ovim Kriterijima prema kojima će se učenici vrednovati.

Učiteljice matematike:

Gregorinčić Valentina, Nataša Gložinić , Ivana Sukačić, Anamaria Bagarić

LITERATURA: Odluka o donošenju kurikuluma za nastavni predmet Matematike za osnovne škole i gimnazije u Republici Hrvatskoj (Narodne novine; izdanje: NN 7/2019; broj dokumenta u izdanju: 146; stranica tiskanog izdanja: 285; donositelj:Ministarstvo znanosti i obrazovanja; datum tiskanog izdanja: 22.1.2019.)

rujan, 2023.